НАЦРТ

ЗАКОН

О ИЗМЕНАМА И ДОПУНАМА ЗАКОНА О ПЛАНИРАЊУ И ИЗГРАДЊИ

Члан 1.

У Закону о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19 и 37/19-др. закон), у члану 2. у тачки 20в) тачка-запета замењује се тачком и додају се речи: „Кондоминијум је облик организовања у затвореном стамбеном блоку, који чине све стамбене заједнице и власник односно закупац земљишта које се организују као удружења у складу са посебним законом којим се уређује становање;“

У тачки 26) после речи: „железничка инфраструктура,“, додају се речи: „ваздушна саобраћајна инфраструктура (полетно-слетна стаза, рулна стаза, платформа и сл, као и објекти у њиховој функцији), оперативна обала у лучком подручју,“

Члан 2.

У члану 8а после става 4. додаје се нови став 5. који гласи:

„Провера да ли је поднесак из става 4. овог члана потписан и валидован електронским потписом, врши се аутоматски приликом подношења захтева кроз централну евиденцију обједињене процедуре.“

Досадашњи ст. 5-8. постају ст. 6-9.

Члан 3.

У члану 8б у ставу 2. тачка се замењује запетом и додају се речи: „изузев у случају када ималац јавних овлашћења утврди да је ненадлежан, када има рок од три дана да обавести надлежни орган.

Члан 4.

Наслов изнад члана 36. и члан 36. мењају се и гласе:

„**8. Израда планских** **докумената**

Члан 36.

Планске документе може да израђује јавно предузеће, односно друга организација коју је основала Република Србија, аутономна покрајина или јединица локалне самоуправе, за обављање послова просторног и урбанистичког планирања, као и друга правна лица, која су уписана у регистар привредних субјеката за обављање послова просторног и урбанистичког планирања и која имају запослене лиценциране просторне планере, односно лиценциране архитекте урбанисте уписане у регистар лиценцираних лица у складу са овим законом и прописима донетим на основу закона и која су, у складу са условима прописаним овим законом и прописима донетим на основу овог закона, уписана у одговарајући регистар за обављање стручних послова израде просторних и урбанистичких планова који води министарство надлежно за послове планирања и изградње у складу са овим законом.

Изузетно од става 1. овог члана, урбанистичке планове може да израђује и предузетник који испуњава услове прописане у ставу 1. овог члана.

Министар надлежан за послове планирања и изградње ближе прописује услове које треба да испуне правна лица и предузетници из ст. 1. и 2. овог члана.

Министар надлежан за послове просторног планирања и урбанизма образује комисију за утврђивање испуњености услова за обављање стручних послова израде просторних и/или урбанистичких планова.

На предлог комисије из става 4. овог члана, министар надлежан за послове просторног планирања и урбанизма доноси решење о испуњености услова за обављање стручних послова израде просторних и/или урбанистичких планова и упису у регистар из става 1. овог члана.

Решење о испуњености услова за израду планских докумената коначно је даном достављања решења. Решење о испуњености услова за израду планских докумената важи две године, од дана издавања.

Ако утврди да правно лице или предузетник не испуњава услове за израду планских докумената или ако утврди да је решење издато на основу нетачних или неистинитих података министар надлежан за послове просторног планирања и урбанизма доноси решење којим укида, односно поништава решење о испуњености услова за израду планских докумената.

Трошкове утврђивања испуњености услова за израду планских докумената, сноси подносилац захтева.

Висина трошкова за утврђивање испуњености услова за израду планских докумената, саставни је део решења из става 4. овог члана.

Израдом просторних, односно урбанистичких планова руководи одговорни просторни планер, односно одговорни урбаниста.“

Члан 5.

Наслов изнад члана 37. и члан 37. мењају се и гласе:

„**9. Одговорни просторни планер**

Члан 37.

Послове израде просторних планова у својству одговорног просторног планера може да обавља лице под професионалним називом лиценцирани просторни планер, коме је издата лиценца и који је уписан у регистар лиценцираних лица у складу са овим законом и прописима донетим на основу закона.

Лиценцирани просторни планер може бити лице са стеченим високим образовањем из стручне области просторног планирања на нивоу еквивалентном академским студијама односно струковним студијама обима од најмање 300 ЕСПБ, положеним стручним испитом из стручне области просторног планирања, одговарајућим стручним искуством на изради просторних планова и одговарајућим стручним резултатима (референце).

Стручним резултатима из става 2. овог члана сматрају се резултати остварени на изради или сарадњи на изради најмање два просторна плана или документа за спровођење просторног плана.

Одговорни просторни планер даје изјаву да је просторни план усклађен са овим законом и прописима донетим на основу овог закона.“

Члан 6.

Члан 38. мења се и гласи:

„Члан 38

Послове израде урбанистичких планова у својству одговорног урбанисте може да обавља лице под професионалним називом лиценцирани архитекта урбаниста, коме је издата одговарајућа лиценца и који је уписан у регистар лиценцираних лица у складу са овим законом и прописима донетим на основу закона.

Лиценцирани архитекта урбаниста може бити лице са стеченим високим образовањем из стручне области архитектура, односно уже стручне области урбанизма, на нивоу еквивалентном академским студијама односно струковним студијама обима од најмање 300 ЕСПБ, положеним стручним испитом из уже стручне области урбанизма, одговарајућим стручним искуством на изради урбанистичких планова и одговарајућим стручним резултатима (референце).

Стручним резултатима из става 2. овог члана сматрају се резултати остварени на руковођењу, изради или сарадњи на изради најмање два урбанистичка плана.

Одговорни урбаниста даје изјаву да је плански документ усклађен са овим законом и прописима донетим на основу овог закона.“

Члан 7.

У члану 43. после става 5. додају се нови ст. 6. и 7. који гласе:

„За потребе праћења стања у простору формира се Регистар инвестиционих локација као подсистем Националне инфраструктуре геопросторних података и успоставља се у складу са прописима који уређују област националне инфраструктуре геопросторних података.

Орган надлежан за послове државног премера и катастра успоставља и одржава техничку инфраструктуру за приступ и коришћење података из Регистра инвестиционих локација.“

Досадашњи став 6 постаје став 8.

Члан 8.

У члану 45. после става 1. додаје се нови став 2. који гласи:

„Надлежни орган јединице локалне самоуправе дужан је да достави све податке из локалног информационог система и расположиве податке о инвестиционим локацијама органу надлежном за послове државног премера и катастра у складу са Законом о националној инфраструктури геопросторних података.“

Досадашњи став 2. постаје став 3.

Члан 9.

У члану 51а став 4. мења се и гласи:

„Главни урбаниста може бити лиценцирани архитекта, односно архитекта урбаниста са најмање десет година радног искуства стручној области архитектура, односно ужој стручној области урбанизам.“

Члан 10.

У члану 55. у тачки 4а) тачка-запета замењује се запетом и додају речи: „а које надлежни орган прибавља кроз обједињену процедуру од министарства надлежног за послове животне средине;“

Члан 11.

У члану 61. у ставу 2. после речи: „компатибилности,“ додају се речи: „у складу са капацитетима инфраструктуре у оквиру капацитета који су опредељени планским документом,“

Члан 12.

У члану 68. став 1. мења се и гласи:

„Исправка граница суседних катастарских парцела, спајање суседних катастарских парцела истог власника, спајање суседних парцела на којима је исто лице власник или дугорочни закупац на основу ранијих прописа, као и образовање већег броја грађевинских парцела према планираној или постојећој изграђености односно планираној или постојећој намени грађевинске парцеле, врши се на основу елабората геодетских радова.“

Члан 13.

У члану 70. у ставу 4. после речи: „или стамбеном комплексу,“ додају се речи: „односно згради са више улаза,“

После става 4. додаје се носи став 5. који гласи:

„У кондоминијуму, инвеститор односно власник или закупац земљишта на коме се налазе изграђени објекти, управља тим земљиштем на начин да организује одржавање земљишта, док су власници посебних делова објеката на таквом земљишту, дужни да учествују у трошковима одржавања и унапређивања земљишта. По завршетку изградње свих објеката и прибављања употребних дозвола, инвеститор земљиште преноси стамбеним заједницама формираним у кондоминијуму, које даље преузимају послове управљања.

Досадашњи ст. 5-23. постају ст. 6-24.

Члан 14.

У члану 104. став 3. брише се.

Досадашњи став 4. постаје став 3.

Члан 15.

Члан 126. мења се и гласи:

„Члан 126.

Техничку документацију за изградњу објеката, односно извођење радова може да израђује правно лице или предузетник који је уписан у регистар привредних субјеката, који има запослене лиценциране архитекте, односно лиценциране инжењере уписане у регистар лиценцираних лица у складу са овим законом и прописима донетим на основу закона, са стручним резултатима на изради одговарајуће врсте техничке документације, и који је у складу са условима прописаним овим законом и прописима донетим на основу овог закона уписан у регистар за израду техничке документације који води министарство надлежно за послове планирања и изградње у складу са овим законом.

Стручне резултате, у смислу става 1. овог члана, у складу са прописом донетим на основу овог закона, доказује лиценцирани архитекта или лиценцирани инжењер, у случају израде техничке документације за објекте за које грађевинску дозволу издаје Министарство, односно аутономна покрајина у складу са овим законом.

Министар надлежан за послове планирања и изградње ближе прописује услове које треба да испуне правна лица и предузетници из става 1. овог члана.

Министар надлежан за послове планирања и изградње образује комисију за утврђивање испуњености услова за обављање стручних послова израде техничке документације.

На предлог комисије из става 4. овог члана министар надлежан за послове грађевинарства доноси решење о испуњености услова за обављање стручних послова израде техничке документације и упис у регистар из става 1. овог члана

Решење из става 5. овог члана коначно је даном достављања решења.

Решење из става 6. овог члана доноси се са роком важења две године.

Министар надлежан за послове грађевинарства донеће решење којим укида решење о испуњености услова за израду техничке документације, ако се утврди да привредно друштво, односно друго правно лице или предузетник више не испуњава услове из става 2. овог члана, као и када се утврди да је решење издато на основу нетачних или неистинитих података.

Трошкове утврђивања испуњености услова за израду техничке документације из става 1. овог члана сноси подносилац захтева.

Висина трошкова за утврђивање испуњености услова за израду техничке документације из става 8. овог члана, саставни је део решења из става 3. овог члана.“

Члан 16.

Члан 126а мења се и гласи:

„Члан 126а

Привредно друштво, односно друго Правно лице или предузетник који испуњава услове из члана 126. став 2. и члана 150. став 2. овог закона, обавезно је да у писаној форми без одлагања обавести министарство надлежно за послове грађевинарства о свакој промени услова утврђених решењем министра и у року од 30 дана поднесе захтев за доношење новог решења и достави доказе о испуњености услова за упис у одговарајући регистар за израду одговарајуће врсте техничке документације, односно изградње објеката или извођења радова, за ту одређену врсту објеката.

Министарство надлежно за послове грађевинарства, по службеној дужности или на иницијативу инспекцијских и других државних органа, правних и физичких лица, врши контролу испуњености услова утврђених у поступку утврђивања испуњености услова за израду техничке документације (у даљем тексту: лиценца).

Уколико министарство надлежно за послове грађевинарства утврди да услови из става 2. овог члана нису испуњени, решењем ће ставиће ван снаге лиценцу решење издато привредном друштву, односно другом правном лицу или предузетнику у року од 30 дана од дана утврђивања неправилности.

У случају из става 3. овог члана, том лицу не може се издати ново лиценца решење у наредних шест месеци од дана правноснажности решења којим је лиценца стављена ван снаге.

Решење којим се укида решење из става 3. овог члана је коначно даном достављања привредном друштву, односно другом правном лицу или предузетнику на која се односе и против решења не може се уложити жалба, али се може покренути управни спор.“

Члан 17.

Члан 128. мења се и гласи:

„Члан 128.

Послове израде техничке документације у својству одговорног пројектанта може да обавља лице под професионалним називом лиценцирани архитекта, односно лиценцирани инжењер коме је издата лиценца и које је уписано у регистар лиценцираних лица у складу са овим законом и прописима донетим на основу закона.

Лиценцирани архитекта, односно лиценцирани инжењер може бити лице са стеченим високим образовањем из одговарајуће стручне области на нивоу еквивалентном академским студијама односно струковним студијама обима од најмање 300 ЕСПБ, положеним стручним испитом из одговарајуће стручне односно уже стручне области, одговарајућим стручним искуством на изради одговарајуће техничке документације и одговарајућим стручним резултатима (референце).

Стручним резултатима у смислу става 1. овог члана, сматрају се резултати остварени на изради или сарадњи на изради најмање два пројекта из одговарајуће стручне, односно уже стручне области за коју се подноси захтев за лиценцу у складу са законом и прописом донетим на основу закона.

Лице из става 2. овог члана може бити архитекта, грађевински инжењер, машински инжењер, инжењер електротехнике, као и инжењери осталих техничких струка (саобраћајни инжењер, инжењер геодезије, инжењер геологије, инжењер технологије, инжењер шумарства, инжењер пољопривреде и др.).

Одговорни пројектант потписује део пројекта у складу са прописом којим се ближе уређује израда техничке документације, за чију израду поседује одговарајућу лиценцу у складу са законом и прописима донетим на основу закона.“

Члан 18.

У члану 129а став 1. мења се и гласи:

„Правно лице или предузетник, које обавља послове израде планских докумената, израде и контроле техничке документације, односно које је извођач радова, вршилац стручног надзора или техничког прегледа, мора бити осигурано од одговорности за штету коју може причинити другој страни, односно трећем лицу (осигурање од професионалне одговорности).“

Члан 19.

У члану 131. после става 1. додаје се нови ст. 2. и 3. који гласе:

„У случају изградње објеката, који се реализују по фазама односно етапама, министар надлежан за послове грађевинарства може образовати ревизиону комисију у сталном сазиву за све фазе, односно етапе пројекта.

Када је пројекат, који је предмет стручне контроле, пројекат који се реализије у складу са одредбама закона којим се уређује јавно-приватно партнерство, обавезни члан ревизионе комисије је и представник даваоца концесије.“

Досадашњи став 2. постаје став 4.

После става 4. додају се ст. 5. и 6. који гласе:

„Изузетно од става 1. уместо идејног пројекта уз студију оправданости инвеститор може доставити пројекат за грађевинску дозволу, израђен у складу са подзаконским актом којим се уређује садржај техничке документације, који је у том случају предмет стручне контроле.

Подношење захтева и размена докумената и поднесака из става 1. овог члана обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.“

Члан 20.

У члану 135а после става 3. додаје се став 4. који гласи:

„По упису изграђене непокретности у евиденцију непокретности, финансијер предаје непокретност у посед, коришћење и управљање лицу које је власник непокретности, односно лицу које је одређено као управљач.“

Члан 21.

У члану 139. став 3. мења се и гласи:

„Граду Београду се поверава решавање по жалби против првостепеног решења о грађевинској дозволи за које решење издају градске општине, као и на првостепено решење о одобрењу извођења радова из члана 145. овог закона, на територији града Београда.“

Члан 22.

У члану 141. став 2. после речи: „реконструкције објекта,“ додају се запета и речи: „накнадни уговор о хипотеци, уговор о купопродаји објекта у изградњи оверен код јавног бележника“

Члан 23.

У члану 142. став 7. мења се и гласи:

„Ако приликом изградње односно реконструкције линијског инфраструктурног објекта, наступи елементарна непогода или други непредвиђени догађај, односно околност којим се угрожава безбедност и здравље људи, објекта и саобраћаја, ради њиховог спречавања или ублажавања штетног дејства, отклањања штетних последица од тих непогода, догађаја односно околности која захтева измену постојећих техничких решења, односно повећан обим радова, инвеститор може изводити радове без претходно прибављеног решења о измени решења о грађевинској дозволи, односно решења о одобрењу за извођење радова за тај објекат, у сладу са чланом 143. овог закона.“

После става 8. додаје се став 9, који гласи:

„Одредбе овог члана сходно се примењују и на измену решења о одобрењу из члана 145. овог закона.“

Члан 24.

Наслов изнад члана 150. и члан 150. мењају се и гласе:

„**3. Извођење радова**

Члан 150.

Грађење објекта, односно извођење радова може да врши правно лице или предузетник (у даљем тексту: извођач радова), који је уписан у регистар привредних субјеката, који има запослене лиценциране извођаче радова уписане у регистар лиценцираних лица у складу са овим законом и прописима донетим на основу закона, са стручним резултатима на грађењу одговарајуће врсте објеката, односно извођењу одговарајућих радова на објектима, и који је у складу са условима прописаним овим законом и прописима донетим на основу овог закона уписан у регистар за грађење објеката, односно извођење радова који води министарство надлежно за послове изградње у складу са овим законом. Ако извођач радова за одређене радове ангажује друго привредно друштво, односно друго правно лице или другог предузетника (у даљем тексту: подизвођач), подизвођач мора да испуњава услове прописане овим законом и прописима донетим на основу овог закона, за извођење те врсте радова за које је ангажован.

Стручне резултате, у смислу става 1. овог члана, у складу са законом и прописом донетим на основу овог закона, доказује лиценцирани извођач радова, у случају грађења објеката, односно извођења радова на објектима за које грађевинску дозволу издаје Министарство, односно аутономна покрајина у складу са овим законом

Министар надлежан за послове планирања и изградње ближе прописује услове које треба да испуне правна лица и предузетници из става 1. овог члана.

Министар надлежан за послове планирања и изградње образује комисију за утврђивање испуњености услова за обављање стручних послова грађења објеката, односно извођења радова.

На предлог комисије из става 4. овог члана министар надлежан за послове грађевинарства доноси решење о испуњености услова за обављање стручних послова грађења објеката, односно извођења радова и упис у регистар из става 1. овог члана

Решење из става 5. овог члана доноси се са роком важења две године.

Трошкове утврђивања испуњености услова из става 3. овог члана, сноси подносилац захтева за утврђивање услова.

Висину трошкова из става 5. овог члана утврђује министар надлежан за послове грађевинарства.“

Члан 25.

Члан 151. мења се и гласи:

„Члан 151.

Извођач радова одређује одговорног извођача радова који руководи грађењем објекта, односно извођењем радова у оквиру одговарајуће стручне области.

Послове руковођења грађењем објеката односно извођењем радова у својству одговорног извођача радова, може да обавља лице коме је у складу са овим законом и прописима донетим на основу закона издата лиценца за извођење радова (лиценцирани извођач).

Лиценцирани извођач може бити лице са стеченим високим образовањем из одговарајуће стручне области на нивоу еквивалентном академским студијама односно струковним студијама обима од најмање 300 ЕСПБ, положеним стручним испитом из одговарајуће стручне, односно уже стручне области, одговарајућим стручним искуством на грађењу објеката или извођењу радова и одговарајучим стручним резултатима (референце).

Лиценцирани извођач може бити и лице са стеченим високим образовањем из одговарајуће стручне области на нивоу еквивалентном академским студијама односно струковним студијама обима од најмање 180 ЕСПБ, положеним стручним испитом из одговарајуће стручне, односно уже стручне области, одговарајућим стручним искуством на грађењу објеката или извођењу радова и одговарајућим стручним резултатима (референце) за објекте за које грађевинску дозволу издаје јединица локалне самоуправе, спратности По+П+4+Пк чија укупна површина не прелази 2.000 m² бруто површине, објеката мање сложених грађевинских конструкција распона до 12 метара, локалних и некатегорисаних путева и улица, унутрашњих инсталација водовода и канализације, грејања и климатизације и електроинсталације, унутрашњих гасних инсталација, као и извођење појединих грађевинско-занатских и инсталатерских радова и радова на унутрашњем уређењу објеката и уређењу терена.

Стручним резултатима у смислу ст. 2. и 3. овог члана сматрају се резултати остварени на грађењу објеката, односно извођењу радова из одговарајуће стручне, односно уже стручне области на најмање два објекта за коју се подноси захтев за лиценцу у складу са законом и прописом донетим на основу закона.

Лице из ст. 3. и 4. може бити архитекта, грађевински инжењер, машински инжењер, инжењер електротехнике, као и инжењери осталих техничких струка (саобраћајни инжењер, инжењер геодезије, инжењер геологије, инжењер технологије, инжењер шумарства, инжењер пољопривреде и др.).“

Члан 26.

Назив поглавља изнад члана 161. наслов и члан 161. мењају се и гласе:

„IX. СТРУЧНИ ИСПИТ, КОНТИНУИРАНО УСАВРШАВАЊЕ, ЛИЦЕНЦЕ ЗА ПРОСТОРНОГ ПЛАНЕРА, АРХИТЕКТУ, АРХИТЕКТУ УРБАНИСТУ, ИНЖЕЊЕРА И ИЗВОЂАЧА РАДОВА И СТРАНА ЛИЦА КОЈА ОБАВЉАЈУ СТРУЧНЕ ПОСЛОВЕ

**1. Стручни испит и континуирано усавршавање**

Члан 161.

Стручни испит полаже лице које је стекло одговарајуће образовање на нивоу еквивалентном академским, односно струковним студијама обима од најмање 300 ЕСПБ за одређену стручну област и које је стекло најмање три године одговарајућег стручног искуства и остварило стручне резултате из те стручне, односно уже стручне области у складу са прописом којим сеближе уређују услови за полагање стручног испита, издавање лиценце и упис у регистар.

Изузетно од става 1. овог члана, стручни испит може да полаже и лице које је стекло одговарајуће образовање на основним академским или струковним студијама обима од најмање 180 ЕСПБ за одређену стручну област и које је стекло најмање пет година одговарајућег стручног искуства на грађењу објеката, односно извођењу радова из те стручне, односно уже стручне области и остварило стручне резултате из члана 151. став 3. овог закона.

Министар надлежан за послове грађевинарства, просторног планирања и урбанизма решењем образује комисију за полагање стручног испита и издавање лиценци за сваку стручну област, у складу са прописом донетим на основу овог закона.

Стручни испит као услов за стицање лиценце и упис у регистар из члана 162. овог закона, за обављање одређених послова прописаних овим законом, полаже се пред комисијом из става 3. овог члана.

Стручни испит се полаже према програму за одређену стручну, односно ужу стручну област чији обухват и садржај одговара врсти послова који се обављају у складу са законом и за које се доказује одговарајуће стручно искуство и стечени одговарајући ниво и врста образовања из те стручне области. Програм за одређену стручну, односно ужу стручну област утврђује министарсво надлежно за послове планирања и изградње, на предлог комисије из става 3. овог члана.

Лице има право на полагање стручног испита из ужих стручних области које припадају стручној области за коју има стечено образовање и из које је стекло потребно искуство у складу са прописом којим се ближе уређују услови за полагање стручног испита, издавање лиценце и упис у регистар.

Лице које је положило стручни испит из одређене уже стручне области, у случају полагања стручног испита за другу ужу стручну област у оквиру исте стручне области, као и за енергетску ефикасност зграда, може да полаже посебни део стручног испита из друге уже стручне области, уколико је стекло одговарајуће искуство и из те уже стручне области, у складу прописом којим се ближе уређују услови за полагање стручног испита.

Трошкове полагања стручног испита и издавањa лиценце из члана 162. овог закона сноси лице из става 1. овог члана или правно лице, односно предузетник код кога је то лице запослено.

Административно-стручне и техничке послове у вези са пријемом и обрадом пријава за полагање стручног испита и организовањем полагања стручног испита, министарство надлежно за послове урбанизма и грађевинарства може поверити надлежној струковној организацији из члана 163. овог закона, односно струковном удружењу на основу уговора који надлежно министарство закључује са том организацијом, односно удружењем.

Лиценцирани просторни планер, архитекта, архитекта урбаниста, инжењер и извођач радова, дужни су да током обављања послова за које им је издата лиценца и извршен упис у регистар, континуирано усавршавају своје знање у циљу стицања нових знања и вештина (у даљем тексту: стручно усавршавање).

Стручно усавршавање организује и спроводи надлежна струковна организација из члана 164. овог закона.

Министар надлежан за послове планирања и изградње ближе прописује начин доношења програма стручног усавршавања из става 9. овог члана за поједине стручне области, као и услове, начин спровођења и праћења стручног усавршавања лиценцираних и других заинтересованих лица која желе да употпуне или усаврше своје знање у циљу континуираног праћења развоја струке.“

Члан 27.

Наслов изнад члана 162. и члан 162. мењају се и гласе:

**„2. Издавање, одузимање и продужење лиценци и регистар лиценцираних инжењера, архитеката и просторних планера и регистар лиценцираних извођача**

Члан 162.

Лиценца за просторног планера, архитекту, архитекту урбанисту, инжењера, и извођача радова, издаје се решењем о испуњености услова за издавање лиценце и упису у регистар из става 10. овог члана.

Решење из става 1. овог члана издаје се лицу, које је положило одговарајући стручни испит у складу са чланом 161. овог закона и испунило и друге услове у складу са овим законом и прописима донетим на основу овог закона.

Лице коме је издато решење из става 1. овог члана, дужно је да, у складу са прописом којим се уређује садржина и начин вођења регистра, достави надлежној струковној организацији податке и доказе ради уписа у регистар из става 10. овог члана, односно захтев за упис статуса професионалног мировања, у року од 15 дана од дана пријема решења.Уколико лице не поступи у складу са роком наведеним у решењу, у регистар ће бити уписан статус професионалног мировања.

Министар надлежан за послове грађевинарства, просторног планирања и урбанизма решењем образује комисију за утврђивање професионалне одговорности лиценцираних лица.

На предлог комисије из става 4. овог члана министар надлежан за послове грађевинарства, просторног планирања и урбанизма доноси решење о суспендовању или одузимању лиценце из става 1. овог члана и спровођењу промене у регистру из става 10. овог члана, ако се утврди да лиценцирани просторни планер, инжењер, архитекта, архитекта урбаниста, односно лиценцирани извођач радова несавесно, незаконито, односно нестручно обавља послове за које му је лиценца издата или ако му је лиценца издата на основу нетачних или неистинитих података.

Против решења из става 5. овог члана може се изјавити жалба Влади у року од пет дана од дана уручења решења.

Против решења Владе може се покренути управни спор.

Коначно решење из става 5. овог члана је основ за брисање из регистра из става 10. овог члана.

Уписом, односно брисањем из регистра лиценцираних инжењера, архитеката и просторних планера стиче се, односно престаје да важи право на обављање стручних послова утврђених овим законом и прописима донетим на основу закона.

Министарство надлежно за послове грађевинарства, просторног планирања и урбанизма води регистар лиценцираних инжењера, архитеката и просторних планера и регистар лиценцираних извођача радова који нарочито садржи следеће податке:

1) податке о лиценцираном лицу и то: име и презиме и јединствени матични број грађана, односно други лични идентификациони број ако је лиценцирано лице страни држављанин;

2) податке о стеченом образовању;

3) податке о лиценци које лице поседује, са описом стручних послова за које је издата лиценца;

4) податке о статусу (активан или професионално мировање);

5) податке о закљученом осигурању од професионалне одговорности;

6) датум издавања лиценце;

7) податке поступцима за утврђивање професионалне одговорности, суспензији или одузимању лиценце;

8) друге податке, које ближе прописује министар надлежан за послове грађевинарства, просторног планирања и урбанизма.

Вођење регистра из става 10. овог члана министарство надлежно за послове грађевинарства, просторног планирања и урбанизма може уговором поверити надлежној струковној организацијииз члана 164. овог закона.

Лицу које је уписано у регистар из става 10. овог члана надлежна струковна организација из члана 164. овог закона издаје уверење о подацима уписаним у Регистар, у складу са прописом којим се уређује вођење регистра.

Министар надлежан за послове грађевинарства, просторног планирања и урбанизма на сваких пет година од дана издавања решења из става 4. овог члана проверава испуњеност услова за продужење лиценце из става 1. овог члана и ако ти услови нису испуњени решењем утврђује ту чињеницу и спроводи је у регистру из става 10. овог члана.“

Члан 28.

После члана 162. додаје се наслов и чл. од 162а-162љ који гласе:

„**3. Страна лица која обављају стручне послове у области просторног и урбанистичког планирања, израде техничке документације, грађења и енергетске ефикасности**

Члан 162а

Физичко лице коме је издата лиценца или друго овлашћење, односно лице које је уписано у одговарајући регистар надлежног органа или тела према прописима друге државе (у даљем тексту: страно овлашћено физичко лице) за обављање стручних послова који одговарају стручним пословима утврђеним овим законом има право у Републици Србији на обављање стручних послова утврђених овим законом у својству одговорног лица под условима реципроцитета, уколико испуњава услове утврђене овим законом, прописима донетим на основу закона и посебним законом којим се уређује признавање страних професионалних квалификација.

Страно физичко лице мора да испуњава услове утврђене законом којим се уређује запошљавање и рад странаца.

Члан 162б

Страно овлашћено физичко лице које је држављанин потписнице ЕЕП, има право у Републици Србији на трајно обављање стручних послова за које је овлашћен а који одговарају стручним пословима утврђеним овим законом, у својству одговорног лица, а под професионалним називом који има лиценцирано лице за обављање тих послова у Републици Србији, под условом да је уписано у одговарајућу евиденцију коју води надлежно министарсво у складу са овим законом и прописима донетим на основу закона.

Члан 162в

Страно овлашћено физичко лице које је држављанин потписнице ЕЕП, има право у Републици Србији на повремено или привремено обављање стручних послова за које је овлашћен а који одговарају стручним пословима утврђеним овим законом, у својству одговорног лица, а под професионалним називом који има лиценцирано лице за обављање тих послова у Републици Србији, под условом да пре почетка обављања првог посла изјавом у писаном или електронском облику о томе обавести министарство надлежно за послове планирања и изргадње и уз услов да:

1) поседује професионалне квалификације потребне за обављање стручних послова утврђених овим законом и посебним законом којим се уређује признавање професионалних квалификација и другим посебним прописима;

2) је осигурано од професионалне одговорности за штету коју би обављањем послова стручних послова утврђених овим законом у својству одговорне особе могла нанети инвеститору или другим лицима;

3) није осуђивано за кривично дело против Републике Србије, за кривично дело против службене дужности или кривично дело почињено из користољубља.

Привременим обављањем стручних послова страног физичког лица сматра се обављање послова утврђених овим законом на одређени временски период, најдуже до годину дана, уз могућност продужења тог рока.

Повременим обављањем стручних послова страног физичког лица сматра се обављање послова утврђених овим законом и то за одређени посао (израда техничке документације, извођење радова и др.).

Члан 162г

Уз изјаву из члана 162в овога закона подносилац пријаве прилаже:

1) доказ о држављанству;

2) овлашћење за обављање стручних послова у својству одговорне особе у држави из које долази, а који одговарају пословима утврђеним овим законом;

3) потврду којом се потврђује да у држави потписници ЕЕП обавља стручне послове у својству овлашћеног лица, а који одговарају стручним пословима које обавља лиценцирано лице у складу са овим законом;

4) доказ да је осигуран од професионалне одговорности за штету коју би обављањем стручних послова утврђених овим законом у својству одговорне особе могао учинити инвеститору или другим лицима.

5) уверење/доказ о некажњавању, односно да није изречена мера привременог или трајног одузимања права на обављање послова из стручне области за коју поседује овлашћење друге државе;

Уколико се у држави из које долази страно овлашћено физичко лице стручни послови који одговарају пословима утврђеним овим законом обављају без посебног овлашћења, уместо доказа из става 1. тачка 2. овога члана уз пријаву се прилаже доказ да је подносилац пријаве стручне послове у својству одговорне особе обављао у пуном или непуном радном верену, у укупном трајању од најмање годину дана у последњих десет година у држави чланици у којој та струка, односно професија није регулисана посебним законима.

Члан 162д

Страном овлашћеном физичком лицу признаје се склопљени уговор о осигурању од професионалне одговорности у другој држави потписници ЕЕП, у којој је пословно настањен, ако је осигураник покривен гаранцијом која је једнаковредна или упоредива у односу на намену или предмет осигурања, при чему износ осигурања не може бити мањи од износа који је утврђен прописима који уређују осигурање од професионалне одговорности за обављање послова у области просторног планирања и изградње у Републици Србији.

Члан 162ђ

Изјава из члана 162в овог Закона подноси се за сваку годину у којој подносилац намерава да привремено или повремено обавља стручне послове у Републици Србији.

Министарство надлежно за послове планирања и изградње оцењује за појединачни случај да ли се ради о привременом или повременом обављању послова у смислу члана 162в овог закона.

Члан 162е

У случају подношења изјаве из члана 162в овога закона министарсво надлежно за послове планирања и изградње, у складу с одредбама овог закона и посебног закона којим се уређује признавање страних професионалних квалификација проверава да ли подносилац испуњава прописане услове за повремено, односно привремено обављање стручних послова утврђених овим законом и о томе издаје потврду у року од 30 дана од дана пријема пријаве.

Лице може започети обављање стручних послова по подношењу изјаве, а пре издавања потврде из става 1. овог члана.

Приликом подношења прве изјаве из члана 162в овог закона министарсво надлежно за послове планирања и изградње, обавезно спроводи поступак провере стране професионалне квалификације у складу с одредбама овог закона и посебног закона којим се уређује признавање страних професионалних квалификација.

Члан 162ж

Уз захтев за свако следеће издавање потврде из члана 162е став 1. овога закона прилаже се доказ да је подносиоц захтева осигуран од професионалне одговорности за штету коју би обављањем стручних послова у својству одговорне особе могао учинити инвеститору или другим лицима. Ако дође до битних промена околности потврђених раније достављеним документима, подносе се и документи од утицаја за оцену те промене.

Акт о поновном издавању потврде из става 1. овога члана, односно акт о одбијању захтева страних овлашћених физичких лица за повремено или привремено обављање стручних послова утврђених овим законом уписује се у евиденцију о поднетим и одобреним захтевима за привремено и повремено обављање послова коју води надлежни орган, односно тело.

Члан 162з

Страно правно лице, односно предузетник са седиштем у другој држави има право у Републици Србији на обављање стручних послова утврђених овом законом, под истим условима које треба да испуни правно лице односно предузетник са седиштем у Републици Србији, у складу с овим законом и прописима донетим на основу закона.

Одреба става 1. овог члана не примењује се на правна лица, односон предузетнике са седиштем у потписници ЕЕП након приступања Републике Србије Европској Унији.

Члан 162и

Страно правно лице, односно предузетник са седиштем у држави уговорници ЕЕП, има право у Републици Србији на привремено и повремено обављање оних стручних послова за које има одобрење према прописима државе у којој има седиште, а који одговарају стручним пословима утврђеним овим законом, након што о томе обавести надлежни орган, односно тело изјавом у писаном или електронском облику.

Уз изјаву из става 1. овога члана мора приложити исправе којим се доказује:

1) право обављања стручних послова у држави седишта страног правног лица, односно предузетника;

2) да је осигурано од одговорности за штету коју би обављањем стручних послова могло нанети инвеститору или другим лицима.

Члан 162ј

У обављању стручних послова утврђених овим законом у својству одговорног лица у Републици Србији страно овлашћено физичко лице дужно је да примењује прописе Републике Србије, познаје и служи се српским језиком у обиму који је довољан за обављање послова из одговарајуће стручне области за које је одговорно у складу са законом.

Страно овлашћено лице које у обављању стручних послова у својству одговорне особе користи услугу превођења, чини то на властиту одговорност и трошак.

Члан 162к

Поступак признавања стране професионалне квалификације за обављање стручних послова утврђених овим законом спроводи министарство надлежно за послове планирања и изградње у складу са овим законом, прописима донетим на основу закона, посебним законом којим се уређује признавање професионалних квалификација и другим посебним прописима.

Решење о испуњености услова из става 1. овог члана доноси надлежни орган из става 1. овог члана.

На лица архитектонске струке – архитекте који у Републици Србији намеравају да обављају послове урбанистичког планирања, пројектовања и/или стручног надзора, грађења, односно извођења радова, примењују се одредбе о аутоматском признавању професионалних квалификација у складу са посебним прописима, након приступања Републике Србије Европској Унији.

Члан 162л

Потврду за неометано обављање стручних послова на територији потписнице ЕЕП правном или физичком лицу односно предузетнику пословно настањеном у Републици Србији (у даљњем тексту: ЕУ потврда), који намерава да у потписници ЕЕП обавља стручне послове утврђене овим законом у својству одговорног лица на привременој и повременој основи, издаје надлежно министарство, према пропису којим се ближе уређује изглед и садржај ЕУ потврде.

Члан 162љ

За остваривање права на обављање стручних послова у области просторног и урбанистичког планирања, израде техничке документације, грађења и енергетске ефикасности у својству овлашћене особе на територији потписнице ЕЕП правном или физичком лице, односно предузетнику пословно настањеном у Републици Србији који намеравају у потписници ЕЕП обављати те послове трајно или на привременој и повременој основи, одговарајуће надлежно тијело за издавање европске професионалне картице (у даљњем тексту: ЕПЦ картица), спроводи обраду/припрему ИМИ досијеа у информационом систему унутрашњег тржишта (у даљњем тексту: ИМИ систем), према посебном пропису којим се уређује признавање стране професионалне квалификације.“

Члан 29.

Члан 164. мења се и гласи:

„Члан 164.

Комора обавља следеће послове:

1) утврђује професионална права и дужности и етичке норме понашања чланова у обављању послова израде планских докумената, пројектовања и извођења радова;

1а) води регистар лиценцираних инжењера, архитеката и просторних планера и регистар извођача радова и издаје уврење о подацима из регистра у складу са повереним пословима из члана 162. овог закона;

1б) обавља административно-стручне и техничке послове у вези са полагањем стручног испита, у складу са повереним пословима из члана 161. став 9. овог закона;

2) унапређује и обезбеђује стручно усавршавање лиценцираних лица из члана 161. овог закона;

3) предлаже техничке основе за израду прописа из области планирања и изградње;

4) одређује висину чланарине чланова Коморе;

5) штити и заступа чланове Коморе у земљи и иностранству;

6) успоставља, одржава и унапређује сарадњу са надлежним струковним организацијама других држава;

7) утврђује минималне цене за израду планске и техничке документације, техничке контроле, техничке прегледе и надзор за зграде и инжењерске објекте;

8) обавља и друге послове у складу са законом.

Организација и начин обављања послова из става 1. овог члана ближе се уређује статутом и општим актима Коморе.

На статут и опште акте Коморе сагласност даје министарство надлежно за послове грађевинарства, просторног планирања и урбанизма, уз прибављено мишљење покрајинског секретаријата надлежног за послове грађевинарства, просторног планирања и урбанизма.“

Члан 30.

У члану 201. став 5. мења се и гласи:

„Влада ближе прописује услове које треба да испуне правна лица и предузетници за обављање послова израде планских докумената, као начин и поступак издавања решења, односно укидања решења о испуњености услова и уписа у регистар за израду планских докумената, као и висине трошкова издавања решења (члан 36).“

У ставу 7. тачка 12) мења се и гласи:

„12) услове обавезног осигурања од професионалне одговорности за правна лица и предузетнике који обављају послове просторног и урбанистичког планирања, израде техничке документације и грађења (члан 129а);“

Тачка 15) мења се и гласи:

„15) услове које треба да испуне правна лица и предузетници за обављање послова израде техничке документације, односно грађења објеката, садржину захтева за утврђивање испуњености тих услова, поступак издавања решења, односно укидања решења о испуњености услова и уписа у регистар за израду техничке документације, односно грађења објеката, као и поступак избора и начин рада чланова комисије, право и висину накнаде за рад у комисијама (чл. 126. и 150);“

Тачка 20) мења се и гласи:

„20) услове, програм и начин полагања стручног испита у области просторног и урбанистичког планирања, израде техничке документације грађења и енергетске ефикасности, вођење евиденције о положеном стручном испиту, услови за избор и начин рада чланова комисије (члан 161);“

После тачке 20) додају се нове тачке 20а) и 20б):

„20а) начин доношења програма стручног усавршавања за поједине стручне области, као и услове, начин спровођења и праћења стручног усавршавања лиценцираних и других заинтересованих лица која желе да употпуне или усаврше своје знање у циљу континуираног праћења развоја струке (члан 161);

20б) стручне послове просторног и урбанистичког планирања, израде техничке документације, грађења и енергетске ефикасности које обављају лиценцирана лица у оквиру својих стручних области (задаци струке) (чл. 37, 38, 128, 129, 151, 153);“

Тачка 21) мења се и гласи:

„21) услове и поступак издавања и продужавања лиценце за просторног планера, архитекту, архитекту урбанисту, инжењера и извођача радова, услове и поступак утврђивања професионалне одговорности лиценцираних лица (суспендовање или одузимање лиценце), висина накнаде за обраду захтева за издавање лиценце и израде свечане форме лиценце, као и изглед и садржину свечане форме лиценце (члан 162);“

Тачка 28) мења се и гласи:

„28) начин објављивања података из регистра лиценцираних инжењера, архитеката и просторних планера и регистра лиценцираних извођача радова (члан 162);“

Тач. 32) и 33) мењају се и гласе:

„32) садржину и начин вођења регистра лиценцираних инжењера, архитеката и просторних планера и регистра лиценцираних извођача радова, услове које треба да испуне лица да би била уписана у регистар, начин и поступак за упис у регистар, начин вршења уписа, измене и брисања података уписаних у регистар, као и издавање и изглед уверења о професионалном називу, статусу и другим подацима уписаним у регистар (члан 162);

33) услове за избор, начин и поступак избора чланова комисије, право и висину накнаде за рад у комисији за полагање стручног испита и издавање лиценци, као и комисије за утврђивање професионалне одговорности лиценцираних лица (чл. 161. и 162).“

Члан 31.

Подзаконски акти за спровођење овог закона донеће се у року од 60 дана од дана ступања на снагу овог закона.

До доношења подзаконских аката из овог закона примењиваће се подзаконски акти донети на основу Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19 и 37/19), ако нису у супротности са одредбама овог закона.

До успостављања система за електронску доставу докумената и поднесака из члана 131. став 5. документација се може достављати и на CD-у.

Члан 8а став 5. примењиваће се од јуна 2020. године.

Члан 32.

Лицима која су до дана ступања на снагу овог закона положила стручни испит за одређену стручну, односно ужу стручну област, издаће се лиценца према условима за издавање лиценце за инжењере, архитекте и просторне планере који су важили до дана ступања на снагу овог закона.

Страна и домаћа физичка лица која су стекла одговарајуће високо образовање на високошколским установама у ФНРЈ, СФРЈ, СРЈ и СЦГ имају иста права у погледу важења високошколских исправа као и лица која су стекла одговарајуће високо образовање на високошколским установама у Републици Србији.

Члан 33.

Започети поступци за решавање захтева за издавање одобрења за изградњу, локацијске дозволе, локацијске услове, грађевинске дозволе, употребне дозволе, издавање лиценци за инжењере, архитекте и просторне планере и других захтева за решавање о појединачним правима и обавезама поднетих до дана ступања на снагу овог закона, окончаће се по прописима по којима су започети.

Изузетно од става 1. овог члана, поступци у вези са пројектима за изградњу објеката од значаја за Републику Србију, започети по одредбама претходних закона, окончаће се по одредбама овог закона.

Одредбе чл. 162б, 162в, 162г, 162д, 162ђ, 162е, 162ж, 162и, 162л и 162љ овог закона ступају на снагу од дана приступања Републике Србије Европској Унији.

Члан 34.

Овај закон ступа на снагу осмог дана од дана објављивања у „Службеном гласнику Републике Србије”.